Vier vas oor moord op 74-jarige vrou en haar skoondogter | Maroela Media
Vier persone is in New Brighton in die Oos-Kaap in hegtenis geneem in verband met die moord op 'n 74-jarige vrou en haar 37-jarige skoondogter.
Kol. Priscilla Naidu, woordvoerder van die polisie, het gesê Boniswa Toba (74) en haar skoondogter, Cingiswa Caroline Toba (37), is op 12 April 2020 dood aangetref in Peddie. Die vroue het albei verskeie steekwonde opgedoen. Hul selfone en ander huishoudelike items is gesteel.
"Tydens die ondersoek is daar bevind dat 'n verdagte Audi A3 in Celetyuma opgemerk is, waar die moorde plaasgevind het. Die ondersoek het 'n span speurders tot New Brighton gelei waar die vier verdagtes, drie mans en 'n vrou, tussen 20 en 57 jaar oud, in verskillende huise in hegtenis geneem is."
Die persone staan tereg op aanklag van moord en roof. Hulle sal na verwagting Dinsdag in die Peddie-landdroshof verskyn.